Ну, а наконт канцэртаў — сапраўды, жывое выкананне нішто не заменіць, акустычны канцэрт здольны ўзрушыць куды больш, чым папярэдняе знаёмства з творам у запісе. Памятаю, якое неверагоднае ўздзеянне на мяне аказаў “Стыкс” Гія Канчэлі, выкананы на адным з фестываляў Юрыя Башмета. Дагэтуль я слухаў гэты твор у запісе, але тады ў філармоніі ён стаў для мяне нейкім новым адкрыццём. Адчуванні былі настолькі моцнымі, што мы з Верай, на той час маёй будучай жонкай, пайшлі ў інтэрнат пешкі, каб крыху “выдыхнуць”, разам памаўчаць у начным горадзе пра пачутае.